Nordjyllands Beredskab rykkede sammen med politiet ud til en brand på Svenstrupvej syd for Tårs natten til mandag. Alarmen indgik til 112 omkring klokken 2 hvor en kvinde havde observeret røg og flammer i et udhus på en ejendom på Svenstrupvej. Hun fik hurtigt, sammen med en genbo, alarmeret alarmcentralen, men beboeren i huset, der var i fare for at gå i brand, kunne de ikke få kontakt til. Stuehus fik sodskader Kort tid efter kom politi og brandvæsen til stedet og mens Nordjyllands Beredskab bekæmpede flammerne, lykkedes det politiet at få vækket beboeren. Skaderne efter branden blev begrænset til det antændte udhus samt sodskader på stuehuset.

Referat:
Nordjyllands Beredskabs hurtige indsats fik begrænset skaderne fra branden.